বিজেপির পর এবার কংগ্রেস। কলকাতার নগরপাল রাজীব কুমারের অপসারণ চেয়ে নির্বাচন কমিশনের দ্বারস্থ হয় AICC। কংগ্রেসের অভিযোগ, তৃণমূলের হয়ে কাজ করছেন নগরপাল। শুধু রাজীব কুমারই নয় একাধিক জেলার DM -SP দের বিরুদ্ধেও পক্ষপাতের অভিযোগ তুলেছে কংগ্রেস। রাহুল সিনহাকে ঘুষ দেওয়ার চেষ্টার পিছনে রয়েছেন কলকাতার পুলিস কমিশনার। এ অভিযোগে, মঙ্গলবারই রাজীব কুমারের বিরুদ্ধে কমিশনের দ্বারস্থ হয় বিজেপি। এবার রাজীব কুমারের বিরুদ্ধে অভিযোগ তুলল কংগ্রেসও। দিল্লির নির্বাচন সদনে গিয়ে রাজীব কুমারের বিরুদ্ধে অভিযোগ জানিয়ে এল AICC প্রতিনিধি দল। এর আগেও রাজীব কুমারের বিরুদ্ধে একাধিকবার তৃণমূল ঘনিষ্ঠতার অভিযোগ তুলে সরব হয়  বিরোধীরা।  সারদা তদন্তেও তাঁর ভূমিকা নিয়ে প্রশ্ন উঠেছিল। এবার অভিযোগ গেল খোদ দিল্লিতে কমিশনের দরবারে। BK হরিপ্রসাদের নেতৃত্বে AICC-র প্রতিনিধিদল বুধবার কমিশনের দ্বারস্থ হয়। ছিলেন রাজীব শুক্লা, মণীশ তিওয়ারিরা। শুধু রাজীব কুমারই নন। একাধিক জেলার DM -SP দের বিরুদ্ধেও পক্ষপাতের অভিযোগ তুলেছেন তাঁরা। পক্ষপাতের অভিযোগ আছে, অবিলম্বে এমন অফিসারদের সরানোর দাবি তুলেছে বামেরাও। এর আগেই একাধিক জেলার পুলিস সুপারকে বদলি করছে কমিশন। সরানো হয়েছে হুগলির ডিএমকে।